[{"text_idx": "#000007", "text": "Euskal Herriko askotariko eragileak batu ditu uztailaren 20an, asteartea, Arantzazulab-en egin dugun lansaioan ko-sorkuntza ekosistema aktibatzeko xedez. Arantzazuko Gizarte Berrikuntza Laborategiak bultzatzen duen gizarte berrikuntzaren ikuspegiak ardatz hartuta (lankidetzazko gobernantza, herrigintza eta garapen komunitarioa), bi izan dira jardunaldiaren helburuak. Batetik, ko-sorkuntza ekosistema ekimenari hasiera ematea, eta elkarrizketen fasean jasotako edukien kontrastatea egitea; bestetik, ezagutza berria sortzeko lehen esperimentuen hasiera puntua eztabaidatzea eragileen artean dauden zein izan daitezkeen sinergiak baliatuta."}, {"text_idx": "#000009", "text": "Saioaren aurkezpen orokorra eta bertaratutako 20 partaideak elkar ezagutzeko dinamika egin ostean, egunari hasiera eman diogu The Australian Centre for Social Innovation -TACSI- erakundearen ko-sorkuntza prozesuen inguruko inspirazio aurkezpenarekin. \u201cAustraliatik gure ekitaldira zuzenean konektatu dira Chris Vanstone eta Alazne Alberdi TACSI-k ko-sorkuntzaren inguruan garatu dituzten ikuspegiak eta jorratu dituzten ekimenak partekatzeko. Horretaz gain, Social R&D delakoaz ere mintzatu dira eta kontzeptua ko-sorkuntza ekosistemarekin konektatzeko aukerez jardun gara\u201d, azpimarratu du Ione Ardaizek, Arantzazulab-eko gizarte berrikuntza proiektuen arduradunak."}, {"text_idx": "#000010", "text": "Halaber, goizaren amaieran eragileekin elkarrizketen fasean jasotako edukiak aberasteko eta kontrastatzeko aukera izan dute ekosistemaren ikuspegia ko-sortzen jarraitzeko. Jarraian, talde txikietan banatuta, partaideek ekimenak elkarren artean partekatu dituzte eta baita beraien arteko konexioak identifikatu ere. Arratsaldean, aldiz, eragileek aldez aurretik identifikatutako erronketatik eta galderetatik abiatuta, Arantzazulab-en markoren baitan elkarlanean garatzeko esperimentuen espazioen hausnarketa egin dute. Gauzak honela, ko-sorkuntza ekosistemari hasiera eman zaio eta elkarlanean ezagutza berria sortzeko esperimentuak esploratzen hasi dira. Hurrengo hitzordua irailaren bukaeran egitea aurreikusten da."}]